Ńdɔ Sisera a ngálóe bikálíg bíé bísə bikálíg bikie miǹtɛd ebǔl, ai é bod bə́sə a ngábə́ bələ́ a tíege a Haroshet Góim a kələ kwí óswē Kishôn. 14Ńdɔ Débora a ngádzó ai Barák nâ: “Kódógō á sí amú ámōs nyū ńgɔ Ǹtondôbə a və́ Sisera á mɔ́ móe, Ǹtondôbə a wulu fɔ́ɔ́ wā ósu !” Ńdɔ Barák a ngásigi ǹkǒl Tabôr ai bod bakúda awômo á mvús dzīē. 15Ńdɔ Ǹtondôbə a ngátúli Sisera ai bikálíg bíé bísə̄ ai ńsāmbā bítá wóé ósə̄ ósū Barák á fyɛ́, ńdɔ Sisera a ngásus ékālíg, ǎ ngatúb ai məkǒl. 16Ńdɔ Barák a ngákə a tsídan bikálíg ai ǹsámbá bítá a kələ kwí á Haroshet Góim, ńdɔ ǹsámbá bítá Sisera ósə̄ ó ngáku á məyo mə́ ókəŋ; tɔ mod m̀bɔ́g təge lígi. 17Hədá Sisera a ngátúb ai məkǒl ḿfág yā ébə̌m Yáil, miníngá Héber, mǎn Kenít; amú Yavîn ǹkúkúmá yǎ Hatsor, a ngábə́ á tɔá mvɔ̄í ai ndá bod Héber mǎn Kenít. 18Ńdɔ Yáil a ngázu tóban ai Sisera, nyé ai nyé nâ: “Yálága, ǎ ńti, yálágā ábə ma mú; o bə́ mbāda.” Ńdɔ̄ hḿ á ngāyálā ábə̄ nyé á ébə̌m á sī, ńdɔ a ngáman nyé búdi ai mod m̀fingá. 19Nyé ai nyé nâ: “Á ńkogolán, váá tə̄ ma bân mə́ndím yā ányū; amú mawóg ékōdé.” Ńdɔ a ngátyé ndə́g ekob mə́nyáŋ, a və́ nyē nə́ á nyu, a dúgán nyé kúb ḿfingá. 20Nyé ai nyé nâ: “Tə́bə́gə̄ á ḿbɛ̄ ébə̌m, ngə́ mod ziŋ a sɔ́ válā, a sílí naa, “Yə mod ziŋ a nə váná ?” O yalagan nyé nâ: “Kǒkōá.”” 21Hədá ńdɔ Yáil ǹgál Héber, a ngánɔŋ mvi yǎ ébə̌m, a nɔŋɔ́ fə̄ hámaŋ á mɔ́ móé, ǎ ngákə a súbu otə̌tə̄g, ńdɔ a ngábəm nyé é mvi nyí á fəfə́l asú é túlán é kə́ bəmbə á sí amú á ngābə́ á lɔmɔ ai oyɔ́, ḿból ā wógō sɔ́. Éyə a ngáwú nā. 22A təm nâ, Barák á kwī, a zaa a tsídan Sisera, ńdɔ Yáil a ngákə tóban ai nyé, nyé ai nyé nâ: “Zǎ, mə́ lə́dē wa é mod wa dzə́ŋ.” Ńdɔ a ngákə á ébə̌m dzíé, Sisera a bɔ̂ m̀bim ai mvi e bəmə́ nyē á fəfə́l asú.